Hang Lekir

**Hang Lekir** () merupakan seorang tokoh pahlawan Melayu yang terkenal dalam kesusasteraan klasik Melayu. Beliau merupakan salah seorang daripada lima sahabat karib yang dikenali sebagai "Lima Bersaudara" dalam naskah Hikayat Hang Tuah dan Sulalatus Salatin, bersama-sama dengan Hang Tuah, Hang Jebat, Hang Kasturi, dan Hang Lekiu. Kelima-lima mereka digambarkan sebagai pahlawan handalan atau hulubalang di bawah naungan Kesultanan Melayu Melaka abad ke-15.
Dalam kedua-dua karya agung tersebut, Hang Lekir dipaparkan sebagai sahabat setia yang menuntut ilmu silat bersama rakan-rakannya di bawah bimbingan seorang guru bernama Adi Putra, sebelum berkhidmat di istana Melaka. Walaupun peranan Hang Lekir tidak sepopular Hang Tuah atau Hang Jebat dalam naratif utama, kehadirannya tetap penting sebagai sebahagian daripada kumpulan pahlawan yang menjadi lambang keberanian, kesetiaan, dan semangat kesatuan dalam tradisi Melayu. Sebagai sebahagian daripada warisan budaya Melayu, imej Lima Bersaudara — termasuk Hang Lekir — diabadikan dalam Jata Negeri Melaka melalui lambang lima bilah keris yang melambangkan lima orang pahlawan Melaka yang terkenal dan berani.

## Legasi

### Malaysia
#**Jalan Hang Lekir**, Kuala Lumpur — Jalan sehala di kawasan Chinatown Petaling Street, bermula dari Jalan Hang Kasturi hingga Jalan Sultan. Sebelum ini dikenali sebagai Cecil Street, sempena Sir Cecil Clementi Smith, Gabenor Negeri-Negeri Selat dari 1887 hingga 1893.
#**Jalan Hang Lekir**, Melaka — Salah satu jalan yang paling banyak dilalui di bandar warisan Melaka, terkenal sebagai lokasi peniaga cenderahati dan barang koleksi terutama pada hujung minggu.
#**Jalan Hang Lekir**, Johor Bahru — Terletak bersempadan dengan Jalan Sultan, terkenal dengan gerai malam yang meriah dan suasana budaya yang menarik.
#**KD Lekir (F26)** — Kapal perang (Tentera Laut Diraja Malaysia) jenis korvet moden yang dibina oleh Howaldtswerke Deutsche Werft (HDW) Shipyard, Jerman, dilancarkan pada 14 Mei 1983 dan ditauliahkan pada 15 Ogos 1984. KD Lekir mencipta sejarah apabila menjadi kapal perang pertama Malaysia melakukan penembakan peluru berpandu di luar perairan Malaysia semasa Eksesais RIMPAC 2022 di Hawaii.
#**Kolej Lekir** — Sebuah kolej atau blok penginapan yang terletak di UITM Alor Gajah, Melaka.
#**Dewan Hang Lekir** — Merupakan dewan serbaguna awam yang terletak di Tanjung Kling. Ia diuruskan oleh Majlis Bandaraya Melaka Bersejarah (MBMB) dan menjadi lokasi popular bagi acara komuniti serta aktiviti sukan.
#**Rumah Hang Lekir** — merupakan salah satu daripada lima buah rumah tradisional Melayu yang dibina sebagai replika di *Hang Tuah Center*, Melaka. Kompleks ini terletak di Kampung Duyong, Melaka, yang dipercayai sebagai tempat asal pahlawan lima bersaudara tersebut. 
#**Hang Lekir Photography & Videography** —sebuah perniagaan perkhidmatan media profesional yang berpangkalan di Rawang, Selangor. 

### Indonesia
#**Jalan Hang Lekir**, Jakarta Selatan, Kebayoran Baru — Di kawasan Kebayoran Baru, Jakarta Selatan, terdapat satu gugusan jalan yang kesemuanya menggunakan nama Hang Lekir.
#**Jalan Hang Lekir** di Nongsa, Batam — adalah sebuah jalan utama di kawasan pesisir utara Batam yang terkenal sebagai pusat resort mewah dan pelancongan eksklusif. Jalan ini sering dikunjungi oleh pelancong dari Singapura kerana lokasinya yang sangat dekat dengan terminal feri.
#**PAUD Hang Lekir**, Batam — Sekolah prasekolah (PAUD) swasta yang terletak di Lapangan Masjid Al-Mutakin, Bengkong Laut, Kecamatan Bengkong, Kota Batam, Kepulauan Riau. Ditubuhkan pada 10 Februari 2016 di bawah naungan Kementerian Pendidikan dan Kebudayaan Indonesia.
#**Hang Lekir Residence** — Juga dikenali sebagai Kluster Hang Lekir Residence. Merupakan sebuah kawasan perumahan berpagar yang terletak di lokasi strategik iaitu di Batu IX, Tanjungpinang Timur, Kota Tanjungpinang, Kepulauan Riau.
#**Villa Hang Lekir** — sebuah banglo mewah yang terletak di kawasan elit Hang Lekir, Kebayoran Baru, Jakarta Selatan.
#**Restoran Vilo Hang Lekir** — juga dikenali sebagai Vilo The Hang Lekir. Sebuah restoran unik di Jakarta Selatan yang menggabungkan konsep kafe gelato premium dengan restoran masakan rumah Indonesia.